มือดีแหยงไม่กล้ายุ่งสรรหาผู้ว่าการธปท.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — “กรณ์” ยังตั้งประธานกรรมการสรรหาผู้ว่าการ ธปท. คนใหม่ไม่ได้ หลังผู้ได้รับทาบทามบางรายปฏิเสธ
แหล่งข่าวจากกระทรวงการคลังเปิดเผยว่า ขณะนี้นายกรณ์ จาติกวณิช รมว.คลัง ยังไม่มีการลงนามแต่งตั้งประธานคณะกรรมการสรรหาผู้ว่าการธนาคารแห่งประเทศไทย (ธปท.) คนใหม่ แทนนางธาริษา วัฒนเกส ผู้ว่าการ ธปท. คนปัจจุบันที่จะหมดวาระการดำรงตำแหน่ง ในสิ้นเดือน ก.ย. นี้ เนื่องจากผู้ที่ได้รับการทาบทามบางรายปฏิเสธ จึงต้องรอทาบทามคนใหม่ 
อย่างไรก็ดี ทางกระทรวงการคลังมั่นใจว่าจะสามารถแต่งตั้งคณะกรรมการสรรหาได้ในเร็ววันนี้ และจะได้ตัวผู้ว่าการ ธปท. คนใหม่ได้ทันตามกรอบระยะเวลาที่กฎหมายกำหนดไว้ว่าต้องสรรหาให้แล้วเสร็จภายใน 90 วัน ก่อนผู้ว่าการ ธปท. คนเก่าจะหมดวาระลง
สำหรับผู้ที่จะมาดำรงตำแหน่งประธานกรรมการสรรหานั้นน่าจะเป็นนายอรัญ ธรรมโน หรือนายพนัส สิมะเสถียร อดีตปลัดกระทรวงการคลัง ส่วนกรรมการนั้นจะมีนายสาธิต รังคศิริ ผู้อำนวยการสำนักงานเศรษฐกิจการคลังด้วย
ด้านตัวเก็งที่จะดำรงตำแหน่งผู้ว่าการ ธปท. ประกอบด้วย 1.นายบัณฑิต นิจถาวร 2.นางอัจนา ไวความดี รองผู้ว่าการ ธปท. 3.นายธีระชัย ภูวนาถนรานุบาล เลขาธิการคณะกรรมการกำกับหลักทรัพย์และตลาดหลักทรัพย์ (ก.ล.ต.) 
ทั้งนี้ รมว.คลัง จะต้องแต่งตั้งคณะกรรมการสรรหารวม 7 คน จากรายชื่อที่สำนักงานเศรษฐกิจการคลัง (สศค.) เสนอมาให้พิจารณา ซึ่งกฎหมายกำหนดว่าจะต้องเคยดำรงตำแหน่งหรือดำรงตำแหน่งเป็นปลัดกระทรวงการคลัง ปลัดกระทรวงพาณิชย์ ปลัดกระทรวงอุตสาหกรรมผู้อำนวยการสำนักงบประมาณ เลขาธิการคณะกรรมการกฤษฎีกา เลขาธิการคณะกรรมการพัฒนาการเศรษฐกิจและสังคมแห่งชาติ (สศช.) ผู้อำนวยการสำนักงานเศรษฐกิจการคลัง (สศค.) ผู้ว่าการ ธปท. หรือเลขาธิการ ก.ล.ต.
ขณะที่ตาม พ.ร.บ. ธปท. แล้ว ผู้ที่มีตำแหน่งเป็นพนักงานหรือกรรมการใน ธปท. จะไม่สามารถดำรงตำแหน่งผู้ว่าการ ธปท. ได้ หากคณะกรรมการคัดเลือกมีการทาบทามคนใน ธปท. ให้ขึ้นมารับตำแหน่งผู้ว่าการคนใหม่ ผู้ที่ถูกทาบทามจะต้องลาออกจากตำแหน่งในปัจจุบันก่อน